സൂപ്പര്താരത്തെ ബഗാന് നോട്ടമിട്ടിരുന്നു ഒറ്റ ഡയലോഗില് നീക്കം പൊളിച്ച് ഗോവ ഇന്ത്യന് സൂപ്പര് ലീഗ് എട്ടാം സീസണില് ഏറ്റവും മികച്ച സൈനിങ് നടത്തിയ ടീമുകളിലൊന്നാണ് എടികെ മോഹന്ബഗാന്. യൂറോ കപ്പില് കളിച്ച ഫിന്ലന്ഡ് താരം ജോണി കൗക്കോയെ റാഞ്ചിയതിന് പുറമെ മുംബൈ സിറ്റിയില് നിന്ന് ഫ്രഞ്ച് താരം ഹ്യൂഗോ ബോമോയേയും അവര് കൊത്തിയെടുത്തു. ഏ.എഫ്.സി കപ്പിലെ കുതിപ്പും കഴിഞ്ഞ തവണ കൈവിട്ട ഐഎസ്എല് കിരീടങ്ങളുമാണ് ഇക്കുറി ബഗാന് ലക്ഷ്യമിടുന്നത്. ഇതിന്റെ ഭാഗമായാണ് വന് നീക്കങ്ങള്. എന്നാല് പുറത്തുവരുന്ന റിപ്പോര്ട്ടുകള് പ്രകാരം ഐഎസ്എല്ലില് നിന്ന് തന്നെ മറ്റൊരു താരത്തെ കൂടി റാഞ്ചാവ് ബഗാന് ശ്രമിച്ചിരുന്നു. എഫ്സി ഗോവയുടെ സ്പാനിഷ് താരം ജോര്ജ് ഓര്ട്ടിസിനെയാണ് ബഗാന് നോട്ടമിട്ടിരുന്നത്. എന്നാല് ബഗാന്റെ ഈ സ്വപ്നത്തെ ഒറ്റ വരി മറുപടിയിലൂടെ ഗോവ മുളയിലേ നുള്ളിക്കളഞ്ഞു. പ്രശസ്ത ജേണലിസ്റ്റ് മാര്ക്കസ് മെര്ഹുലാവോയാണ് ഇക്കാര്യം വെളിപ്പെടുത്തിയത്. മാര്ക്കസിന്റെ ട്വീറ്റ് പ്രകാരം ഓര്ട്ടിസിനെ വില്ക്കുമോയെന്ന് ബഗാന് ഗോവയോടെ അന്വേഷിച്ചിരുന്നു. എന്നാല് പകരമായി റോയ് കൃഷ്ണയെ തരുകയാണെങ്കില് ഓര്ട്ടിസിനെ നല്കാം എന്നായിരുന്നു ഗോവ അധികൃതരുടെ മറുപടി. ഈ മറുപടി കിട്ടയിതോടെ ബഗാന് പ്ലേറ്റ് മറിച്ചെന്നും, നല്ല തമശയെന്ന് പറഞ്ഞ് ഓര്ട്ടിസിനായുള്ള മോഹം അവിടെ അവസാനിപ്പിച്ചെന്നും മാര്ക്കസ് ട്വീറ്റ് ചെയ്യുന്നു.